DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN TUARASCÁIL AR AN MEASÚNÚ TIONCHAIR

A.An gá atá le beart

Cén fáth? Cén fhadhb a bhfuiltear ag díriú uirthi?

Is í an ailse cheirde an phríomhchúis le básanna a bhaineann leis an obair san Aontas. Is é is cúis léi go príomha nochtadh do shubstaintí carcanaigineacha amhail aispeist. Is substaint charcanaigineach an-chontúirteach í an aispeist agus cé nach bhfuil sí in úsáid go ginearálta san Aontas a thuilleadh , tá sí fós le haimsiú i roinnt mhaith foirgneamh níos sine. D’fhéadfadh méisitéilióma agus ailse scamhóg, mar shampla, a bheith mar thoradh ar nochtadh don aispeist, agus bíonn moill idir nochtadh don aispeist agus na chéad chomharthaí de ghalar de suas le 30 bliain. As gach cineál ailse a aithnítear mar ailse cheirde sna Ballstáit, baineann 78 % díobh le haispeist .

An riosca maidir le nochtadh, baineann sé den chuid is mó le haispeist a láimhseáil agus le scaipeadh snáithíní aispeiste le linn oibreacha foirgníochta, cuir i gcás le linn athchóirithe agus scartála. Is féidir leis an luas a bhaineann le baint aispeiste a bheith éagsúil ó thír go tír ag brath ar aois an stoic foirgneamh agus ar na straitéisí chun aghaidh a thabhairt ar an aispeist, ach mar gheall ar an ngá méadaitheach atá le héifeachtúlacht fuinnimh a mhéadú, tá méadú ag teacht ar an difear a dhéantar d’oibrithe sna Ballstáit uile. Léirítear leis an ngá sin uaillmhian an Aontais a leagtar amach sa Chomhaontú Glas don Eoraip chun a bheith ar an gcéad ilchríoch aeráidneodrach faoi 2050. Táthar ag súil, dá bhrí sin, go dtiocfaidh méadú ar nochtadh oibrithe don aispeist i dtíortha uile an Aontais de réir mar a théann cur chun feidhme Straitéis an Rabharta Athchóiriúcháin ar aghaidh. Meastar go nochtar idir 4.1 agus 7.3 milliún oibrí don aispeist, agus 97 % díobh sin ag obair in earnáil na tógála.

San Aontas, rialaítear cosaint oibrithe ar rioscaí a bhaineann le nochtadh don aispeist le Treoir 2009/148/CE (an Treoir maidir le hAispeist ag an Obair (AWD)). Ba é an chonclúid a baineadh as an meastóireacht dhomhain is déanaí ar AWD go bhfuil AWD fós an-ábhartha agus an-éifeachtach. Ba é an chonclúid a baineadh as an staidéar a thacaíonn leis an meastóireacht sin go bhfuil fianaise ann chun tacú leis an teorainnluach nochta ceirde (OEL) a ísliú, chun ábharthacht agus éifeachtacht AWD a mhéadú. Leis an measúnú is déanaí ar chur chun feidhme Threoracha an Aontais maidir le Sábháilteacht agus Sláinte ag an Obair, lena gclúdaítear an tréimhse ó 2013 go 2017, tacaítear freisin le hathbhreithniú a dhéanamh ar OEL. Ina theannta sin, i mí na Samhna 2021, chomhaontaigh an Coiste Comhairleach trípháirteach um Shábháilteacht agus Sláinte ag an Obair (ACSH) d’aon ghuth gur gá an OEL reatha a ísliú.

Mura ndéanfar aon bheart ar leibhéal an Aontais, agus mura gcuirtear san áireamh ach na gairmeacha sin ina dtarlaíonn nochtadh don aispeist faoi láthair, meastar go dtarlóidh 884 chás ailse atá inchurtha i leith nochtadh ceirde don aispeist san Aontas sna 40 bliain amach romhainn. Tuartar freisin go bhfaighidh 707 oibrí bás de dheasca ailse atá inchurtha i leith nochtadh ceirde don aispeist le linn na tréimhse céanna. Beidh costais sláinte idir EUR 228 milliún agus EUR 438 milliún mar thoradh ar na cásanna ailse measta sin.

Líon na n‑oibrithe a nochtar Éifeachtaí sláinte a fhaightear Líon na gcásanna a bhfuiltear ag súil leo (2021-2061) Líon na mbásanna a bhfuiltear ag súil leo (2021-2061) Costais sláinte mheasta (glanluach reatha) 4 100 000-7 300 000 Ailse scamhóg

Méisitéilióma

Ailse laraingeach

Ailse ubhagáin 884 707 EUR 228 milliún-EUR 438 milliún

Cad leis a bhfuiltear ag súil ón tionscnamh seo?

Is é is príomhchuspóir an tionscnaimh seo ceart oibrithe chun ardleibhéal cosanta sláinte agus sábháilteachta ag an obair a dhaingniú a thuilleadh agus chun galar agus bás de thoradh ailse a bhaineann leis an obair a chosc.

Chun tacú leis an gcuspóir ginearálta sin, tabharfar faoi na cuspóirí sonracha seo a leanas leis an tionscnamh seo:

·luach an OEL faoi AWD a dhéanamh níos éifeachtaí trína thabhairt cothrom le dáta ar bhonn saineolas eolaíoch; agus

·cosaint níos aonfhoirmí agus níos fearr a bhaint amach d’oibrithe ar fud an Aontais ar aispeist.

Cad é an breisluach atá le beart a dhéanamh ar leibhéal an Aontais?

AWD a thabhairt cothrom le dáta chun an fhianaise eolaíoch is déanaí atá ar fáil a chur san áireamh, is bealach éifeachtach é chun a áirithiú go ndéanfaí bearta coisctheacha a thabhairt cothrom le dáta dá réir sin i ngach Ballstát.

Ní chuirfear deireadh iomlán leis na difríochtaí idir na Ballstáit tríd an OEL faoi AWD a athbhreithniú, ach beidh comhchuibhiú níos fearr ar theorainnluachanna ar fud an Aontais mar thoradh air sin. Dá bhrí sin, cabhraíonn OEL athbhreithnithe AE le cosaint níos comhchuibhithe agus níos fearr a bhaint amach d’oibrithe, agus le cothrom iomaíochta a bhaint amach do ghnólachtaí ar fud an Aontais. Is féidir le cuideachtaí atá toilteanach oibriú i roinnt Ballstát tuilleadh tairbhe a bhaint as na teorainnluachanna cuíchóirithe is infheidhme. D’fhéadfadh coigilteas a bheith mar thoradh air sin, ós rud é gur féidir réitigh choiteanna a ghlacadh ar fud saoráidí, seachas gá a bheith ann réitigh atá sonrach don láithreán a dhearadh chun ceanglais OEL éagsúla a chomhlíonadh i mBallstáit éagsúla.

Is dócha go dtabharfar dálaí níos cothroime i gcrích d’oibrithe mar thoradh ar ghníomhaíocht ar leibhéal an Aontais agus go laghdófar na costais chúraim sláinte a dháiltear ar bhealach níos cothroime ar fud na mBallstát.

Trí athbhreithniú a dhéanamh ar OEL an Aontais, cuirtear deireadh leis an ngá atá ann do na Ballstáit a n‑anailís eolaíoch féin a dhéanamh, agus is dócha go mbainfear coigiltis shuntasacha amach maidir le costais riaracháin. Ní féidir AWD a leasú ach amháin trí ghníomhaíocht ar leibhéal an Aontais.